CELEX: 32021R0907
Language: sl
Date: 2021-06-04 00:00:00
Title: Uredba Sveta (EU) 2021/907 z dne 4. junija 2021 o spremembi Uredbe (ES) št. 765/2006 o omejevalnih ukrepih v zvezi z Belorusijo

4.6.2021   
               
               
                  SL
               
               
                  Uradni list Evropske unije
               
               
                  LI 197/1
               
            
         UREDBA SVETA (EU) 2021/907
         z dne 4. junija 2021
         o spremembi Uredbe (ES) št. 765/2006 o omejevalnih ukrepih v zvezi z Belorusijo
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 215 Pogodbe,
         ob upoštevanju Sklepa Sveta 2012/642/SZVP z dne 15. oktobra 2012 o omejevalnih ukrepih zaradi razmer v Belorusiji (1),
         ob upoštevanju skupnega predloga visokega predstavnika Unije za zunanje zadeve in varnostno politiko ter Evropske komisije,
         ob upoštevanju naslednjega:
         
                     (1)
                  
                  
                     Uredba Sveta (ES) št. 765/2006 (2) določa zamrznitev sredstev in gospodarskih virov ter prepoveduje dajanje na razpolago sredstev ali gospodarskih virov osebam in subjektom ali organom, odgovornim za hude kršitve človekovih pravic ali izvajanje represivnih ukrepov nad civilno družbo in demokratično opozicijo ali katerih dejavnosti kakor koli drugače resno ogrožajo demokracijo ali pravno državo v Belorusiji ali ki izkoriščajo ali podpirajo Lukašenkov režim. Prav tako ta uredba prepoveduje zagotavljanje tehnične pomoči, povezane z blagom in tehnologijo s Skupnega seznama vojaškega blaga Evropske unije ali z zagotavljanjem, proizvodnjo, vzdrževanjem in uporabo takega blaga. S to uredbo se prepoveduje izvoz opreme, ki bi se lahko uporabila za notranjo represijo, kateri koli osebi, subjektu ali organu v Belorusiji ali za uporabo v Belorusiji in prepoveduje zagotavljanje s tem povezane tehnične pomoči, posredniških storitev, financiranja ali finančne pomoči.
                  
               
                     (2)
                  
                  
                     Z Uredbo (ES) št. 765/2006 so začeli veljati ukrepi iz Sklepa 2012/642/SZVP.
                  
               
                     (3)
                  
                  
                     Sklep Sveta (SZVP) 2021/908 (3) o spremembi Sklepa 2012/642/SZVP je bil sprejet na podlagi sklepov Evropskega sveta z dne 24. in 25. maja 2021, sprejetih po nezakoniti prisilni prizemljitvi letala družbe Ryanair, ki je letelo na ruti znotraj EU, v Minsku v Belorusiji 23. maja 2021. Ta incident, ki je pokazal nezanesljivost beloruskih letalskih organov, je ogrozil varnost v letalstvu na podlagi izmišljenih dokazov, da bi se beloruskim oblastem omogočilo pridržanje novinarja in opozicijskega blogerja Romana Protaseviča in Sofije Sapega, kar je pomenilo nadaljnjo zaostritev represije nad civilno družbo in demokratično opozicijo v Belorusiji.
                  
               
                     (4)
                  
                  
                     Uredbo (ES) št. 765/2006 bi bilo zato treba ustrezno spremeniti.
                  
               
                     (5)
                  
                  
                     Da se zagotovi učinkovitost ukrepov iz te uredbe, bi morala ta uredba začeti veljati takoj –
                  
               SPREJEL NASLEDNJO UREDBO:
         
            Člen 1
            Uredba (ES) št. 765/2006 se spremeni:
            
                        (1)
                     
                     
                        v člen 1 se doda naslednja točka:
                        
                                    „7.
                                 
                                 
                                    ‚beloruski letalski prevoznik‘ pomeni podjetje za zračni prevoz z veljavno operativno licenco ali enakovrednim dovoljenjem, ki so jo izdali pristojni organi Belorusije.“;
                                 
                              
                  
                        (2)
                     
                     
                        vstavita se naslednja člena:
                        
                           „Člen 8b
                           
                              1.   Vsem zrakoplovom, ki jih upravljajo beloruski letalski prevozniki, tudi tisti, ki delujejo kot prevozniki, ki tržijo lete, v okviru dogovorov o letih pod skupno oznako ali skupinski prodaji, se prepove pristanek na in vzlet z ozemlja Unije, ali njegov prelet.
                           
                           
                              2.   Odstavek 1 se ne uporablja v primeru zasilnega pristanka ali zasilnega preleta.
                           
                        
                        
                           Člen 8c
                           
                              1.   Z odstopanjem od člena 8b lahko pristojni organi držav članic iz Priloge II zrakoplovu odobrijo pristanek na in vzlet z ozemlja Unije, ali njegov prelet, če so ti pristojni organi ugotovili, da je tak pristanek, vzlet ali prelet potreben zaradi humanitarnih ali katerih koli drugih namenov, ki so skladni s cilji te uredbe.
                           
                           
                              2.   Države članice ali zadevne države članice obvestijo druge države članice in Komisijo o vseh odobritvah, izdanih na podlagi odstavka 1.“.
                           
                        
                     
                  
         
            Člen 2
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 4. junija 2021
            
               
                  Za Svet
               
               
                  predsednica
               
               A. P. ZACARIAS
            
         
         
            (1)  UL L 285, 17.10.2012, str. 1.
         
            (2)  Uredba Sveta (ES) št. 765/2006 z dne 18. maja 2006 o omejevalnih ukrepih v zvezi z Belorusijo (UL L 134 20.5.2006, str. 1).
         
            (3)  Sklep Sveta (SZVP) 2021/908 z dne 4. junija 2021 o spremembi Sklepa 2012/642/SZVP o omejevalnih ukrepih zaradi razmer v Belorusiji (glej stran 3 tega Uradnega lista).